CELEX: 32017R1266
Language: lt
Date: 2017-07-11 00:00:00
Title: 2017 m. liepos 11 d. Komisijos įgyvendinimo reglamentas (ES) 2017/1266, kuriuo panaikinamas Reglamentas (EB) Nr. 2494/96 dėl tam tikrų prekių klasifikavimo Kombinuotojoje nomenklatūroje

14.7.2017   
            
            
               LT
            
            
               Europos Sąjungos oficialusis leidinys
            
            
               L 183/1
            
         KOMISIJOS ĮGYVENDINIMO REGLAMENTAS (ES) 2017/1266
   2017 m. liepos 11 d.
   kuriuo panaikinamas Reglamentas (EB) Nr. 2494/96 dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
   kadangi:
   
               (1)
            
            
               siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su tam tikrų prekių klasifikavimu;
            
         
               (2)
            
            
               Komisijos reglamentu (EB) Nr. 2494/96 (3)„polietileno tereftalato lakštas, kurio storis ne didesnis kaip 10 mikrometrų, padengtas terminių spaustuvinių dažų sluoksniu ir susuktas į 62 cm pločio ritinius“ priskirtas Kombinuotosios nomenklatūros 3215 pozicijai „Spaustuviniai dažai, rašalai ir tušai, koncentruoti arba nekoncentruoti, kieti arba nekieti“. Priskiriant tą produktą 3215 pozicijai vadovautasi Kombinuotosios nomenklatūros 3 bendrosios aiškinimo taisyklės b punktu, tačiau išsamiau nenurodyta, kokios yra galimos pozicijos, į kurias reikėtų atsižvelgti taikant 3 bendrosios taisyklės b punktą. Visų pirma, nenurodyta, dėl kokių priežasčių produktas nepriskirtinas 9612 pozicijai, kuriai be antspaudų pagalvėlių dar priskirtos „rašomųjų mašinėlių juostelės arba panašios juostelės, įmirkytos rašalu ar kitu būdu paruoštos atspaudams gauti, suvyniotos arba nesuvyniotos ant ričių, sudėtos arba nesudėtos į kasetes“;
            
         
               (3)
            
            
               Reglamentas (EB) Nr. 2494/96 taikomas dideliems ritiniams – tai ne paruošti naudoti produktai, o labai ilgi ritiniai, kurių be papildomo gamybos proceso negalima įdėti į rašomąją mašinėlę arba panašią mašiną. Ta informacija Reglamento (EB) Nr. 2494/96 priede pateiktame produkto apraše nenurodyta, o jos stoka gali lemti klaidingą tarifinį paruoštų naudoti rašalu įmirkytų juostelių klasifikavimą. Paruoštos naudoti rašalu įmirkytos juostelės turi būti priskiriamos 9612 pozicijai;
            
         
               (4)
            
            
               kadangi produktas, kuriam taikomas Reglamentas (EB) Nr. 2494/96, rinkai jau netiekiamas, laikoma, kad tas reglamentas nebėra reikalingas. Dauguma dabar rinkai tiekiamų rašalu įmirkytų juostelių (net didelio pločio ir ilgio) gali būti iš karto, be papildomo gamybos proceso, naudojamos įdėtos į rašomąją mašinėlę ar panašią mašiną. Be to, bus parengta KN subpozicijų 9612 10 10–9612 10 80 („Juostelės“) aiškinamoji pastaba, kurioje bus pateikta rekomendacijų dėl tarifinio rašalu įmirkytų juostelių klasifikavimo;
            
         
               (5)
            
            
               dėl šios priežasties Reglamentą (EB) Nr. 2494/96 reikėtų panaikinti, kad būtų išvengta galimo skirtingo tarifinio rašalu įmirkytų juostelių klasifikavimo ir būtų užtikrintas vienodas Kombinuotosios nomenklatūros taikymas Sąjungoje;
            
         
               (6)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 2494/96 panaikinamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. liepos 11 d.
      
         
            Komisijos vardu
         
         
            Pirmininko pavedimu
         
         Stephen QUEST
         
            Generalinis direktorius
         
         
            Mokesčių ir muitų sąjungos generalinis direktoratas
         
      
   
   
      (1)  OL L 269, 2013 10 10, p. 1.
   
      (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
   
      (3)  1996 m. gruodžio 23 d. Komisijos reglamentas (EB) Nr. 2494/96 dėl tam tikrų prekių klasifikavimo Kombinuotojoje nomenklatūroje (OL L 338, 1996 12 28, p. 38).